๑๒

**ภาคผนวก ๒**

|  |
| --- |
| **โครงการสร้างคนดีสู่สังคม : ค่ายคุณธรรมสำหรับเยาวชน**  **งบประมาณ พ.ศ. ๒๕๕๗** |

**หลักการและเหตุผล**

จากการประเมินสถานการณ์ของสังคมไทยที่มีผลการต่อการพัฒนาเด็กและเยาวชน ในแผนพัฒนาเด็กและเยาวชนแห่งชาติ พ.ศ. ๒๕๕๕ - ๒๕๕๙ พบว่าการเปลี่ยนแปลงสังคมไทยจากสังคมเกษตรกรรม สู่สังคมอุตสาหกรรม และสังคมฐานความรู้ จากผลของความเจริญก้าวหน้าทางด้านเทคโนโลยีส่งผลความเจริญทางด้านจิตใจตามไม่ทัน ประชากรส่วนหนึ่งของประเทศไทยได้รับเอาค่านิยมผ่านสื่อๆทั้งจากตะวันตกและตะวันออกมาเชื่อมโยงกับวิถีความเป็นไทย ส่งผลกระทบต่อวิถีชีวิตในการนำไปใช้อย่างไม่ถูกต้อง ทำให้เกิดการการเปลี่ยนแปลงอันเป็นปัญหาต่อวิถีชีวิตและสังคม ได้แก่

๑) การเลียนแบบพฤติกรรมจากสื่อโลกตะวันตก ที่มีความอิสรเสรีในการแสดงออก ความเป็นตัวตน และความต้องการของแต่ละบุคคล ทำให้นิยามของความสุขแตกต่างหลากหลาย โดยเฉพาะเด็กและเยาวชนเลือกเลียนแบบ โดยนำมาใช้อย่างขาดการวิเคราะห์พิจารณาด้วยหลักของเหตุและผล ส่งผลกระทบต่อวิถีชีวิตทำให้เกิดปัญหาตามมาอย่างมากมายทั้งต่อตนเอง ครอบครัว สังคมและประเทศ

๒) ส่งผลกระทบต่อในลักษณะของการสร้างค่านิยมแบบผิดๆ ในสื่อของโลกที่ไร้พรมแดนที่ขยายไปอย่างกว้างขวางและรวดเร็ว เกิดเครือข่ายทางสังคมในกลุ่มของเยาวชนซึ่งมีอิทธิพลต่อการดำรงชีวิตมากขึ้นทุกขณะ ทำให้เกิดช่องว่างทางความคิดกับบุคคลครอบครัว การเรียน และการแสดงออกในทางที่ไม่ถูกต้องและไม่เหมาะสม

๓) เกิดปัญหาที่ส่งผลกระทบต่อสังคมและวัฒนธรรมของคนไทย อาทิ การมีการ

ใช้ชีวิตในวัยเรียน การใช้ชีวิตคู่ การมีเพศสัมพันธ์ก่อนวัยอันควร ปัญหายาเสพติด ปัญหาครอบครัวแตกแยก ปัญหาอาชญากรรม ความฟุ่มเฟือย การไม่เคารพผู้อาวุโส ไร้มารยาทไทย เป็นต้น

๔) เกิดปัญหาการทิ้งถิ่นการเคลื่อนย้ายแรงงานจากชนบทสู่สังคมเมืองการเคลื่อนย้ายแรงงานจากประเทศเพื่อนบ้านเข้าสู่ประเทศไทย ตลอดจนแรงงานไทยที่เคลื่อนย้ายออกนอกประเทศ ส่งผลกระทบให้เด็กและเยาวชนทั้งด้านภาษา วัฒนธรรม ตลอดจนการพัฒนาศักยภาพความรู้สู่การปฏิบัติอันเป็นที่ต้องการของสังคมอาเซียน

จากการเปลี่ยนแปลงของสังคมไทยด้วยเหตุผลที่สำคัญดังกล่าว ส่งผลให้เด็กเยาวชนและประชาชนเป็นจำนวนมาก ได้รับผลกระทบจากการเปลี่ยนแปลงของสังคม จนกลายเป็นปัญหาสังคมที่จำเป็นต้องเร่งแก้ไขอย่างเร่งด่วนและจริงจังโดยผ่านกระบวนการมิติทางศาสนา

ปี ๒๕๕๐ รัฐบาลได้ประกาศวาระเพื่อเด็กและเยาวชน เพื่อกระตุ้นการดำเนินงานด้านเด็กและเยาวชนในแต่ละช่วงปี โดยมีเรื่องสำคัญ ๕ เรื่อง คือ ๑) สื่อสร้างสรรค์สำหรับเด็กเยาวชนและครอบครัว ๒) กิจกรรมสร้างสรรค์สำหรับเด็กและเยาวชน ๓) สถานรับเลี้ยงเด็ก ศูนย์พัฒนาเด็ก และโรงเรียนอนุบาลที่มีคุณภาพ ๔) จังหวัดน่าอยู่สำหรับเด็กและเยาวชน และ ๕) กฎหมายครอบครัว ซึ่งแผนพัฒนาเด็กและเยาวชนแห่งชาติ พ.ศ. ๒๕๕๕ – ๒๕๕๙ มีจุดเน้นคือการพัฒนาคุณภาพเด็กและเยาวชนตามช่วงวัย การคุ้มครองและพัฒนาเด็กที่ต้องการการคุ้มครองเป็นพิเศษ การเสริมสร้างความเข้มแข็งของสภาเด็กและเยาวชน และภาคีเครือข่ายเพื่อให้มีส่วนร่วม

ในการพัฒนาเด็กและเยาวชน รวมทั้งการพัฒนาระบบบริหารจัดการในการคุ้มครองและพัฒนาเด็ก  
และเยาวชน

๑๓

จากสภาพปัญหาดังกล่าวและแนวนโยบายแห่งชาติ ชี้ให้เห็นว่า เด็กและเยาวชนมีความสำคัญมาก ดังคำกล่าวที่ว่า “เด็กและเยาวชน คือ อนาคตของชาติ” จำเป็นต้องได้รับการเอาใจใส่และดูแลอย่างเหมาะสมและรอบด้านจากพ่อแม่ ผู้ดูแล ชุมชน และสังคมด้วยความรู้ที่หลากหลาย โดยไม่เลือกปฏิบัติ แต่คำนึงถึงความเท่าเทียม เป็นธรรม และการมีส่วนร่วมของหน่วยงานทุกภาคส่วนทั้งภาครัฐ องค์กรเอกชน ภาคธุรกิจ และภาคประชาสังคมในทุกระดับ

กรมการศาสนาและศาลเยาวชนและครอบครัวกลาง ได้ตกลงความร่วมมือในการพัฒนาและส่งเสริมคุณธรรมจริยธรรมสำหรับเด็กและเยาวชนที่ถูกกล่าวหาว่าทำความผิด โดยการ  
บูรณาการการทำงานร่วมกันบนพื้นฐานของอำนาจหน้าที่ของทั้งสองหน่วยงาน ตามแผนพัฒนาเศรษฐกิจและสังคมแห่งชาติฉบับที่ ๑๐ ได้กำหนดยุทธศาสตร์การพัฒนาคนและสังคมไทยสู่สังคมแห่งภูมิปัญญาและการเรียนรู้ โดยมุ่งเน้นพัฒนาคนให้มีคุณธรรมนำความรู้ เกิดภูมิคุ้มกันและเสริมสร้างคนไทยให้อยู่ร่วมกันในสังคมอย่างสันติสุข

จากข้อมูลการสำรวจต้นทุนชีวิตเด็กและเยาวชนไทย พบว่า เด็กและเยาวชนไทยยังมีจุดอ่อนด้อยหลายประการ ที่สำคัญคือการพูดจริง และความซื่อสัตย์ แม้กระทั่งเด็กเรียนดี ก็ยังได้คะแนนข้อนี้ต่ำ รวมทั้งยังมีส่วนร่วมในกิจกรรมทางศาสนาค่อนข้างน้อย ซึ่งเป็นภาพสะท้อนว่า เด็กและเยาวชนไทยในปัจจุบันยังขาดหลักยึดเหนี่ยวที่พึ่งทางใจ รวมไปถึงการขาดคุณธรรม จริยธรรม เช่น เรื่องของการให้อภัยและการอยู่ร่วมกันอย่างสงบร่มเย็น เป็นต้น นอกจากนี้ ยังไม่ได้ให้ความสำคัญกับการบำเพ็ญประโยชน์และการได้รับมอบหมายบทบาทหน้าที่ที่มีคุณค่าและเป็นประโยชน์ต่อชุมชน ซึ่งเป็นกิจกรรมที่สะท้อนเรื่องจิตอาสาในการสร้างประโยชน์เพื่อส่วนรวม จากข้อมูลการสำรวจดังกล่าว ทำให้สังคมไทยต้องมีความตระหนักและร่วมมือร่วมใจกันของทุกภาคส่วนในสังคม เพื่อพัฒนาและส่งเสริมคุณธรรมจริยธรรมเด็กและเยาวชน โดยเฉพาะเด็กและเยาวชนกลุ่มพิเศษควรได้รับการดูแลเป็นพิเศษในการส่งเสริมและพัฒนาให้มีความรู้คู่คุณธรรมได้รับการพัฒนาสู่ความมั่นคง แข็งแรง ดี มีสุข และสร้างสรรค์

กรมการศาสนา เป็นหน่วยงานของรัฐที่มีบทบาทในการพัฒนาและส่งเสริมคุณธรรมจริยธรรมของประชาชนทุกกลุ่ม เล็งเห็นความสำคัญของเยาวชนที่ถูกกล่าวหาว่ากระทำความผิดซึ่งเป็นกลุ่มพิเศษเหล่านี้ ที่จะต้องเติบโตเป็นความหวังในอนาคตของประเทศชาติ จึงประสานความร่วมมือกับศาลเยาวชนและครอบครัวทั่วราชอาณาจักร ซึ่งมีบทบาทภารกิจในการแก้ไข ปรับเปลี่ยนพฤติกรรมให้เด็กและเยาวชนเหล่านี้ ได้เติบโตเป็นพลเมืองดีและสร้างความมั่นคงให้กับสังคมประเทศชาติโดยไม่กลับไปกระทำความผิดซ้ำอีก จึงได้จัดกิจกรรมค่ายคุณธรรมตามโครงการศูนย์การเรียนรู้คุณธรรมจริยธรรมสำหรับเยาวชน โดยมีวัตถุประสงค์ เพื่อให้โอกาสเด็กและเยาวชน ได้น้อมนำหลักธรรมคำสอนทางศาสนาไปประพฤติปฏิบัติ นำไปสู่การพัฒนาตนเอง พัฒนากายและพัฒนาจิตอย่างมีเหตุมีผล สร้างภูมิคุ้มกันทางจิตใจ ตลอดจนเสริมสร้างกระบวนการปรับวิธีคิดและการอยู่ร่วมกับบุคคลอื่น ๆ ในสังคมได้อย่างเหมาะสม และเป็นคนดีของสังคมไทยสืบไป

ค่ายคุณธรรม ได้ริเริ่มจัดในศาลเยาวชนและครอบครัวกลางมาตั้งแต่ปี พ.ศ. ๒๕๕๐ และได้ขยายการจัดค่ายคุณธรรมสำหรับเด็กที่ถูกกล่าวหาว่ากระทำความผิดทั่วประเทศ จำนวน ๑๐ ค่าย ในปีงบประมาณ พ.ศ. ๒๕๕๕ และจำนวน ๑๓ ค่าย ในปีงบประมาณ ๒๕๕๖ ได้จัดค่ายคุณธรรม ซึ่งการจัดค่ายคุณธรรมดังกล่าวเกิดผลสัมฤทธิ์ในการปรับเปลี่ยนพฤติกรรมของเด็กเยาวชน และผู้ปกครองตรงตามวัตถุประสงค์ ทำให้เด็กและเยาวชนไม่หวนมากระทำความผิดซ้ำอีก

สำหรับปีงบประมาณ ๒๕๕๗ กรมการศาสนาได้ดำเนินการค่ายคุณธรรมภายใต้ชื่อ “โครงการสร้างคนดีสู่สังคม : ค่ายคุณธรรมสำหรับเยาวชน”โดยได้รับความร่วมมือจากศาลเยาวชนและครอบครัวทั่วราชอาณาจักรและสำนักงานวัฒนธรรมจังหวัดทั่วประเทศ ร่วมกันพัฒนาและส่งเสริมคุณธรรมจริยธรรมสำหรับเด็กและเยาวชนที่ถูกกล่าวหาว่าทำความผิดและพ่อแม่ผู้ปกครองให้ได้รับการปรับเปลี่ยนพฤติกรรมในการดำเนินชีวิต มีความรู้ความเข้าใจเรื่องการอบรมเลี้ยงดูบุตรหลานตามแนวทางที่ถูกต้อง โดยใช้มิติทางศาสนา และหลักธรรมคำสอนมาประยุกต์ใช้ให้เกิดสติสัมปชัญญะและปัญญา มีความผูกพันกับครอบครัว มีคุณธรรมจริยธรรม ยึดมั่นในหลักคำสอนทางศาสนา มีความพอเพียง รู้จักคิดอย่างมีเหตุผล มีจิตสาธารณะ รักสิ่งแวดล้อม สามารถดำเนินชีวิตได้อย่างปลอดภัย และมีส่วนร่วมในการพัฒนาชุมชนและประเทศชาติ กรมการศาสนา กระทรวงวัฒนธรรม มีภารกิจการส่งเสริมคุณธรรมจริยธรรมทุกกลุ่มเป้าหมาย ได้น้อมนำหลักปรัชญาเศรษฐกิจพอเพียง ด้วยการนำหลักธรรมของศาสนามาปรับใช้ในวิถีชีวิต โดยทุกกลุ่มเป้าหมายได้ปฏิบัติธรรม น้อมนำหลักธรรมคำสอนสู่การปฏิบัติในวิถีชีวิตประจำวันเสริมสร้างพื้นฐานจิตใจของประชาชนในประเทศให้มีสำนึกในคุณธรรม และมีความรอบรู้ที่เหมาะสมดำเนินชีวิตด้วยความอดทน ความเพียร มีสติปัญญา และมีความรอบคอบ โดยเฉพาะเด็กและเยาวชนกลุ่มพิเศษ ซึ่งเป็นเยาวชนที่ถูกกล่าวหาว่าทำความผิด ภายใต้การดูแลของศาลเยาวชนและครอบครัว เป็นกลุ่มที่ควรได้รับการอบรมดูแลให้สามารถดำเนินชีวิตประจำวันได้อย่างพอประมาณและมีเหตุผล สามารถใช้ชีวิตด้วยความไม่ประมาท โดยยึดหลักธรรมทางพระพุทธศาสนา เพื่อเสริมสร้างคุณธรรมจริยธรรมของสังคมไทย มาใช้เป็นแนวทางในการดำรงชีวิตและประกอบกิจการ เพื่อความอยู่เย็นเป็นสุขต่อไป

๑๔

**วัตถุประสงค์**

๑. เพื่อให้เยาวชนที่เข้าร่วมกิจกรรมได้น้อมนำหลักปรัชญาเศรษฐกิจพอเพียง ด้วยการนำหลักธรรมของศาสนามาปรับใช้ในวิถีชีวิต และพัฒนาจิตใจอย่างมีเหตุมีผลในการดำรงชีวิต

๒. เพื่อให้เกิดการแก้ไขปรับเปลี่ยนพฤติกรรมของเด็กและเยาวชนด้วยมิติทางศาสนา พัฒนาทางด้านศีลธรรมและปลูกฝังจริยธรรมในกลุ่มเป้าหมาย

๓. เพื่อการสร้างเสริมจิตสำนึกที่ดีต่อการดำรงตนอย่างมีสติสัมปชัญญะ มีคุณธรรมจริยธรรมที่ดีต่อตนเองและบุคคลอื่น ทั้งในครอบครัว ชุมชน สังคม และประเทศชาติ

๔. เพื่อสร้างภูมิคุ้มกันทางด้านจิตใจด้วยหลักธรรมในพุทธศาสนา ที่จะป้องปรามมิให้เด็กและเยาวชนเหล่านั้นได้กระทำความผิดขึ้นซ้ำอีก

**กลุ่มเป้าหมาย**

๑) ส่วนกลาง กรุงเทพมหานคร กรมการศาสนาร่วมกับวัดยานนาวาและศาลเยาวชนและครอบครัวกลาง จัดค่ายคุณธรรมสำหรับเด็กและเยาวชนที่ถูกกล่าวหาว่ากระทำความผิด ภายใต้การดูแลของศาลเยาวชนและครอบครัวกลาง จำนวน ๖ ค่าย   
 ๒) ส่วนภูมิภาค สำนักงานวัฒนธรรมจังหวัดร่วมกับศาลเยาวชนและครอบครัวจังหวัดจัดค่ายคุณธรรมสำหรับเด็กและเยาวชนที่ถูกกล่าวหาว่ากระทำความผิดภายใต้การดูแลของศาลเยาวชนและครอบครัวจังหวัด ๆ ละ ๑ ค่าย

**แหล่งงบประมาณสนับสนุนโครงการ**

๑๕

1. กรมการศาสนาสนับสนุนงบประมาณ ค่ายละ ๔๐,๐๐๐ บาท
2. ศาลเยาวชนและครอบครัวจังหวัด
3. องค์การบริหารส่วนจังหวัด
4. หน่วยงานภาครัฐ เอกชนในจังหวัด

**ผลที่คาดว่าจะได้รับ**

๑. เยาวชนได้น้อมนำหลักปรัชญาเศรษฐกิจพอเพียง ด้วยการนำหลักธรรมของศาสนา  
มาปรับใช้ในวิถีชีวิต และพัฒนาจิตใจอย่างมีเหตุมีผลในการดำรงชีวิต

๒. เยาวชนสามารถปรับเปลี่ยนพฤติกรรมของเด็กและเยาวชนด้วยมิติทางศาสนาพัฒนาทางด้านศีลธรรมและปลูกฝังจริยธรรมในกลุ่มเป้าหมาย

๓. เยาวชนมีจิตสำนึกที่ดีต่อการดำรงตนอย่างมีสติสัมปชัญญะ มีคุณธรรม จริยธรรมที่ดีต่อตนเองและบุคคลอื่น ทั้งในครอบครัว ชุมชน สังคม และประเทศชาติ

๔. เยาวชนมีภูมิคุ้มกันทางด้านจิตใจด้วยหลักธรรมในพุทธศาสนา ไม่กระทำความผิดขึ้นซ้ำอีก