

**๒๘**

**ภาคผนวก ๙**

**ข่าวกรมการศาสนา กระทรวงวัฒนธรรม**

**กรมการศาสนา กระทรวงวัฒนธรรม เลขที่ ๖๖๖ เขตบางพลัด กทม. ๑๐๗๐๐**

**โทร. ๐๒ ๔๒๒- ๘๘๑๖**

**……………………………………………………………………………………………………...........................................**

**กรมการศาสนา จัดเข้าค่ายคุณธรรม นำธรรมะแก้ปัญหาสังคม**

**ปรับเปลี่ยนพฤติกรรมเยาวชนกลุ่มเสี่ยงทั่วประเทศ**

กรมการศาสนาและศาลเยาวชนและครอบครัวกลาง ได้ตกลงความร่วมมือในการพัฒนาและส่งเสริมคุณธรรมจริยธรรมสำหรับเด็กและเยาวชนที่ถูกกล่าวหาว่าทำความผิด โดยการบูรณาการการทำงานร่วมกันบนพื้นฐานของอำนาจหน้าที่ของทั้งสองหน่วยงาน ตามแผนพัฒนาเศรษฐกิจและสังคมแห่งชาติฉนับที่ ๑๐ ได้กำหนดยุทธศาสตร์การพัฒนาคนและสังคมไทยสู่สังคมแห่งภูมิปัญญาและการเรียนรู้ โดยมุ่งเน้นพัฒนาคนให้มีคุณธรรมนำความรู้ เกิดภูมิคุ้มกันและเสริมสร้างคนไทยให้อยู่ร่วมกันในสังคมอย่างสันติสุข

จากข้อมูลการสำรวจต้นทุนชีวิตเด็กและเยาวชนไทย พบว่า เด็กและเยาวชนไทยยังมีจุดอ่อนด้อยหลายประการ ที่สำคัญคือการพูดจริง และความซื่อสัตย์ แม้กระทั่งเด็กเรียนดี ก็ยังได้คะแนนข้อนี้ต่ำ รวมทั้งยังมีส่วนร่วมในกิจกรรมทางศาสนาค่อนข้างน้อย ซึ่งเป็นภาพสะท้อนว่า เด็กและเยาวชนไทยในปัจจุบันยังขาดหลักยึดเหนี่ยวที่พึ่งทางใจ รวมไปถึงการขาดคุณธรรม จริยธรรม เช่น เรื่องของการให้อภัยและการอยู่ร่วมกันอย่างสงบร่มเย็น เป็นต้น นอกจากนี้ ยังไม่ได้ให้ความสำคัญกับการบำเพ็ญประโยชน์และการได้รับมอบหมายบทบาทหน้าที่ที่มีคุณค่าและเป็นประโยชน์ต่อชุมชน ซึ่งเป็นกิจกรรมที่สะท้อนเรื่องจิตอาสาในการสร้างประโยชน์เพื่อส่วนรวม จากข้อมูลการสำรวจดังกล่าว ทำให้สังคมไทยต้องมีความตระหนักและร่วมมือร่วมใจกันของทุกภาคส่วนในสังคม เพื่อพัฒนาและส่งเสริมคุณธรรมจริยธรรมเด็กและเยาวชน โดยเฉพาะเด็กและเยาวชนกลุ่มพิเศษควรได้รับการดูแลเป็นพิเศษในการส่งเสริมและพัฒนาให้มีความรู้คู่คุณธรรมได้รับการพัฒนาสู่ความมั่นคง แข็งแรง ดี มีสุข และสร้างสรรค์

กรมการศาสนา และศาลเยาวชนและครอบครัวกลาง มีความเห็นสอดคล้องกันว่า เด็กและเยาวชนทุกคนจำเป็นต้องได้รับการเอาใจใส่และดูแลอย่างเหมาะสมและรอบด้านจากพ่อแม่ ผู้ดูแล ชุมชน และสังคมด้วยความรู้ที่หลากหลาย โดยไม่เลือกปฏิบัติ แต่คำนึงถึงความเท่าเทียม เป็นธรรม และการมีส่วนร่วมของหน่วยงานทุกภาคส่วนทั้งภาครัฐ องค์กรเอกชน ภาคธุรกิจ และภาคประชาสังคมในทุกระดับ โดยเฉพาะเด็กและเยาวชนกลุ่มพิเศษ ซึ่งเป็นเยาวชนที่ถูกกล่าวหาว่าทำความผิด ภายใต้การดูแลของศาลเยาวชนและครอบครัว เป็นกลุ่มที่ควรได้รับการดูแลสนับสนุนส่งเสริมและพัฒนาเป็นพิเศษ ควรได้รับการดูแลจากทุกภาคส่วนในสังคม ดังนั้น กรมการศาสนา จึงได้กำหนดจัดค่ายคุณธรรมแก่เด็กและเยาวชนที่ถูกกล่าวหาว่าทำความผิดทั่วประเทศ เพื่อปลูกฝังให้เด็กและเยาวชนมีความผูกพันกับครอบครัว มีคุณธรรมจริยธรรม ยึดมั่นในหลักคำสอนทางศาสนา มีความพอเพียง รู้จักคิดอย่างมีเหตุผล มีจิตสาธารณะ รักสิ่งแวดล้อม สามารถดำเนินชีวิตได้อย่างปลอดภัย มีส่วนร่วมในการพัฒนาชุมชน และประเทศชาติต่อไป

**- ๒ -**

**๒๙**

**นายกฤษศญพงษ์ ศิริ อธิบดีกรมการศาสนา** เปิดเผยว่า ค่ายคุณธรรมสำหรับเยาวชนที่ถูกกล่าวหาว่ากระทำความผิด ได้ริเริ่มจัดนำร่องในศาลเยาวชนและครอบครัวกลางมาแล้วตั้งแต่ปี พ.ศ. ๒๕๕๐ ซึ่งเกิดผลสัมฤทธิ์ในการปรับเปลี่ยนพฤติกรรมของเด็กเยาวชนและผู้ปกครองเป็นตามวัตถุประสงค์ทุกประการ โดยเยาวชนที่เข้าร่วมโครงการไม่กลับมากระทำความผิดซ้ำอีก การจัดค่ายคุณธรรมสำหรับเยาวชนจึงได้ขยายไปทั้งในส่วนกลางและในส่วนภูมิภาคทั่วประเทศโดยร่วมกับศาลเยาวชนและครอบครัวกลางและศาลเยาวชนและครอบครัวทั่วราชอาณาจักร และสำนักงานวัฒนธรรมจังหวัด ซึ่งได้ตระหนักในสภาพปัญหาของเด็กและเยาวชนที่กระทำผิด และเข้าสู่กระบวนการยุติธรรมของศาลเยาวชนและครอบครัว จึงร่วมกันจัดกิจกรรมค่ายคุณธรรม ให้กับเด็กเยาวชน และพ่อแม่ผู้ปกครอง ให้ได้รับการปรับเปลี่ยนพฤติกรรม ในการดำเนินชีวิตของเด็กและเยาวชน และปรับเปลี่ยนวิสัยทัศน์และกระบวนการของพ่อแม่ผู้ปกครองในการอบรมเลี้ยงดูบุตรหลานในแนวทางที่ถูกต้อง โดยใช้มิติทางศาสนา และหลักธรรมคำสอนมาประยุกต์ใช้ให้เกิดสติสัมปชัญญะและปัญญา อันจะนำไปสู่การสร้างบุคลากรที่มีคุณค่าในสังคม และครอบครัวที่อบอุ่น ส่งผลให้สังคมเกิดความสงบสุข

**นายกฤษศญพงษ์ ศิริ อธิบดีกรมการศาสนา** กล่าวเพิ่มเติมว่า ในปีนี้ กรมการศาสนาได้มีนโยบายให้ประชาชนทุกกลุ่มเป้าหมายน้อมนำปรัชญาของเศรษฐกิจพอเพียงไปเป็นแนวทางปฏิบัติในชีวิตประจำวัน เพราะหัวใจของหลักเศรษฐกิจพอเพียงคือการอยู่ได้ด้วยสิ่งที่มีอยู่ อย่างยั่งยืน ซึ่งเศรษฐกิจพอเพียงไม่ได้จำกัดไว้เพียงแค่เรื่องของเศรษฐกิจเท่านั้น หากแต่ควรจะเรียกว่าปรัชญาความพอเพียง เพราะหากปฏิบัติตนอยู่บนพื้นฐานของความพอเพียงแล้วจะอยู่ได้อย่างมั่นคง   แท้จริงแล้วไม่ว่าจะกระทำการใดๆ ก็ตามต้องทำอย่างรู้จักพอประมาณ พอดี รู้เหตุผล  หากจะโยงเข้าพระพุทธศาสนาก็คือทางสายกลางไม่สุดโต่ง ไม่ย่อหย่อน เรียกว่าพอดี   ความพอเพียงสำหรับวัยรุ่นนั้นถือได้ว่าเป็นเรื่องที่สำคัญมาก สามารถสอบถามติดตามรายละเอียดได้ทางเว็บไซด์กรมการศาสนา โทร. ๐๒ -๔๒๒-๘๘๑๒, โทรสาร ๐๒ -๔๒๒-๘๘๑๖

*สำนักพัฒนาคุณธรรมจริยธรรม*

*กรมการศาสนา กระทรวงวัฒนธรรม*